ANC veroordeel aanval op Iranse bevelvoerderAce Magashule (Foto: ANA) Die ANC het Saterdag die Amerikaanse lugaanval veroordeel waarin genl. Qasem Soleimani en ander Iranse militante Vrydag in Irak omgekom het. Ace Magashule, die ANC se sekretaris-generaal, sê in ’n verklaring die regerende party verwerp die aanval op die mense en regering van Iran wat die potensiaal het om die Midde-Ooste en die wêreld in ’n volskaalse oorlog te dompel. “Ons beskou hierdie jongste onmenslike voorval as ’n aanval op die soewereiniteit en selfbeskikking van die mense van Iran,” sê Magashule. Volgens Magashule kan Suid-Afrika en ander lande nie stilbly terwyl die VSA se optrede die vrede en veiligheid van ander ondermyn nie. “Ons doen ’n beroep op die nasies van die wêreld om deur die Verenigde Nasies ferm en vinnig op te tree teen hierdie daad van internasionale terrorisme. Ons doen ’n beroep op alle partye in hierdie konflik om vrede ’n kans te gee.” Genl. Qassem Soleimani (Foto: ANA) Maroela Media het vroeër berig duisende roubeklaers het Saterdag aan ŉ begrafnisoptog deur die strate van Bagdad in Irak deelgeneem ter nagedagtenis van genl. Qasem Soleimani en die ander Iranse militante wat in die aanval gesterf het. Abu Mahdi al-Muhandis, die adjunkbevelvoerder van die Iranse militante groep bekend as die Popular Mobilization Forces (PMF) en ’n adviseur van Soleimani, is ook in die aanval dood. Soleimani was die hoof van Iran se elite Koeds-mag. Woedende roubeklaers het teen-Amerikaanse slagspreuke soos “Dood aan Amerika!” geskree, terwyl hulle plakkate omhoog gehou het wat lees: “Ons is almal Soleimani en al-Muhandis.” Pres. Donald Trump van die VSA hou egter vol sy land het opgetree om ’n oorlog te beëindig, nie om ŉ oorlog te begin nie. Trump beweer dat Soleimani dreigende en onheilspellende aanvalle op Amerikaanse diplomate en militêre personeel beplan het. Volgens Magashule verwerp die ANC “regse en populisties-geleide eensydigheid wat kollektiewe wêreldwye besluitneming ondermyn. “Ons dra saam ’n verantwoordelikheid om vrede in die wêreld op te bou, te bewaar en te handhaaf. Die ANC is gereed om met alle vredeliewende lande in die wêreld saam te werk om blywende vrede in Afrika en die res van die wêreld te vind,” sê die sekretaris-generaal.